RESOLUCIÓN do 2 de abril de 2007 pola que se convocan as xornadas A convivencia plural: dereitos e políticas de xustiza.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 16/04/2007

Dentro do plan de actividades da Escola Galega de Administración Pública para 2007, e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse, as xornadas A convivencia plural: dereitos e políticas de xustiza, de acordo coas seguintes bases:
1. Obxectivos.
Na actualidade, a sociedade española enfróntase a un duplo reto no que ten que ver coa convivencia harmoniosa. Dunha banda, a integración de emigrantes procedentes doutros estados con culturas e necesidades non sempre coincidentes coas nosas; doutras, a articulación de comunidades políticas diferentes nun Estado amplamente descentralizado como o español. Nos dous casos a esencia do desafío é a mesma: a necesidade de garantir a convivencia plural. E para isto é necesario reflexionar sobre cuestións como a Carta de dereitos e deberes dos cidadáns, os límites do multiculturalismo, a revisión dalgúns programas do chamado Estado do benestar e o deseño institucional do Estado español, cunha nidia incidencia sobre cuestións como a solidariedade interterritorial e a garantía de cohesión social no conxunto do Estado.
O obxectivo destas xornadas é xuntar nun mesmo foro académicos e xornalistas para reflexionar polo miúdo sobre estes temas de indubidable relevancia para Galicia no presente ou nun futuro próximo.
2. Contido.
Serán tratados os seguintes temas:
-Multiculturalismo e inmigración.
-O longo debate da filosofía política sobre os modelos de xustiza: unha panorámica.
-Linguas, culturas e individuos: a cuestión dos dereitos.
-Linguas e cultura: políticas de discriminación positiva e dereitos.
-Nacionalismo e identidades: o caso español.
-Os procesos de reforma estatutaria: camiñando cara a un estado federal.
-O estado do benestar e os proxectos políticos.
-Descentralización e cohesión social: ten límites a redistribución interterritorial?.
3. Destinatarios.
Persoal ao servizo da Xunta de Galicia e da Administración local galega, profesores, universitarios, profesionais e interesados en xeral.
4. Desenvolvemento.
-Horario: de mañá e tarde.
-Local e data: as xornadas convocadas desenvolveranse no salón de actos da Escola Galega de Administración Pública (EGAP), sito no polígono das Fontiñas, na rúa de Madrid, 2-4 en Santiago de Compostela, os días 26 e 27 de abril de 2007.
5. Inscrición.
-O prazo de inscrición finaliza o 24 de abril de 2007.
-Tramitación de solicitudes: as solicitudes irán dirixidas ao director da Escola Galega de Administración Pública (polígono das Fontiñas, rúa de Madrid 2-4, CP 15707, Santiago de Compostela), segundo o modelo que figura como anexo a esta convocatoria, e serán presentadas no rexistro xeral da EGAP, ou ben de calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 54 63 30 ou correo electrónico dirixido ao enderezo novas.egap*xunta.es.
-Número de prazas: limitado pola capacidade do local.
-Inscricións fóra de prazo: só serán admitidas, de quedaren prazas libres, coa condición de que cumpran os requisitos xerais antes indicados.
As persoas solicitantes poderán obter a confirmación da súa admisión se chaman por teléfono, das 8.30 ás 14.30 horas, aos seguintes números: 981 54 68 41, 881 99 70 14.
6. Modificacións.
A EGAP reserva para si a facultade de interpretar e de resolver as incidencias que puideren xurdir no desenvolvemento das xornadas, así como a facultade de cancelalas se o número de solicitudes non xustificar a súa realización.
7. Certificado de asistencia.
Será entregado un certificado de asistencia ao final das xornadas a aquelas persoas inscritas que participasen asiduamente, e sempre que a súa asistencia sexa igual ou superior ao 85% das horas lectivas programadas. Neste documento aparecerán de forma expresa a natureza da actividade e a data da súa realización.
Santiago de Compostela, 2 de abril de 2007.
Antonio Izquierdo Escribano
Director da Escola Galega de Administración
Pública